PAU:n Pirkanmaan-pääluottamusmies pitää työnantajan tes-ehdotuksia sikamaisena kohteluna.

Postilaiset pitivät mielenosoituksessaan kovia työnantajan vastaisia puheenvuoroja.

Posti yritti tarjota protestoijille pipareita ja lämmintä juotavaa. Vastaanotto oli suhteellisen nihkeä.

Osapuolet eivät ole jatkaneet toistensa julkista arvostelua tällä viikolla. Neuvotteluja pitäisi jatkaa huomenna.

Video: Pääluottamusmies Leo Harra haukkuu Postin toiminnan sikamaiseksi.

Posti- ja logistiikka-alan unionin PAU:n mielenosoitus Postia ja työnantajaliitto Paltaa vastaan sujui paikoin tulikivenkatkuisissa tunnelmissa, mutta rähinöinniltä ja järjestyshäiriöiltä vältyttiin.

Arviolta yli 200 postilaista marssi juna-aseman parkkipaikalta Postin pääkonttorille. Tapahtuman luonteen mukaisesti mielenosoittajilla oli erilaisia Postia arvostelevia kylttejä, ja seassa liehui ainakin yksi PAU:n maakuntaosaston punalippukin. Marssin aikana viriteltiin taistolaislauluja, vaikka osallistujat eivät ainakaan avoimesti nauttineet väkevämpää nuottiöljyä.

Megafoni kiersi mielenosoittajien etujoukossa vapaasti. Vihaisissa puheenvuoroissa vaadittiin kohtuullisia työehtoja ja esitettiin vaatimuksille perusteluja. Työntekijät syyttivät Postin johtoa omien bonustensa nostamisesta ja yrityksen brändin pilaamisesta. Lakkoinnon noustessa puheenvuorot äityivät ajoittain alatyylisiksi.

Yksi asiapitoisten megafonipuheiden pitäjistä oli PAU:n Pirkanmaan alueen pääluottamusmies Leo Harra. Muiden liittoaktiivien tavoin Harra korosti pääkonttorin suuntaan, että työntekijät vaativat kohtuullisia työehtoja ja ovat valmiina taistelemaan niiden puolesta.

– Posti valtionyhtiönä kohtelee meitä sikamaisesti. Olemme aivan kypsyneitä tähän. Kyllä tästä loppu on tultava, Harra sanoi Iltalehdelle.

Postilaiset arvostelivat työnantajaansa kovin sanankääntein tiistain mielenosoituksessa. Liedossa ilmennyt aitavälikohtaus huomioitiin jopa humoristisesti. Solmu Salminen

Raju tukilakkouhka

Pääluottamusmies ei muista uraltaan yhtä kovaa työtaistelua Postia tai Paltaa vastaan. Harran mukaan vuoden 2015 riita ratkesi vain muutamassa päivässä, kun kuljetusliitot ilmaantuivat tukemaan postilaisia.

Nyt ilmassa on samanlaista, ellei kovempaa tukilakkouhkaa. Suomen Merimiesunioni on ilmoittanut pitävänsä jopa koko kaupallisen meriliikenteen pysäyttämistä mahdollisena. JHL pysäyttää marraskuun 19. päivänä tavarajunaliikenteen ratapihat, ellei työriita ratkea.

PAU katsoo, että liiton valmiiksi matalapalkkaisia työntekijöitä uhkaa jopa 30 prosentin palkanalennus. Harra listasi vielä mahdollisesti menetettäviä vuosilomapäiviä.

– Pitkän loman työntekijöiltä olisi lähdössä yhdeksän päivää ja lyhytlomalaisilta kuusi päivää. Lomat ovat lomia, mutta tässä on muitakin asioita, kuten työterveyttä. Työehdot heikkenevät ihan totaalisesti.

Juttu jatkuu kuvan jälkeen.

Työnantaja osallistui lakkoon mehu- tai kahvitonkalla ja piparilaatikolla. Oranssiliivinen mielenosoittaja halusi mieluummin väitellä työriidasta. SOLMU SALMINEN

”Meillä on Suomen kansan tuki”

Mielenosoituksen puheenvuoroissa ilmoitettiin Postille, että lakko voi jatkua työntekijöiden puolesta vaikka jouluun asti. PAU alkoi ainakin alustavasti suunnitella toista mielenosoitusta eduskuntatalon eteen: sen tarkoituksena olisi protestoida hallituksen toimintaa valtionyhtiön omistajaohjaajana.

– Lakkoilu ei ole palkansaajan toive, vaan se on keino. Meillä on tähän valmiudet ja tahto, ja meillä on Suomen kansan tuki takanamme tässä, Harra arvioi.

Useita Postin avainhenkilöitä ilmaantui seuraamaan ja kuuntelemaan mielenosoitusta. Työnantaja oli pystyttänyt konttorin pihaan teltan, josta lakkoilijoille yritettiin tarjota pipareita ja lämmintä juotavaa. Keskimäärin vastaanotto oli kylmä, ja jakajat saivat osakseen naljailevia kommentteja meneillään olevasta työriidasta.

Postipalvelujen johtaja Yrjö Eskola oli niin ikään henkilökohtaisesti paikalla. Eskola keskusteli halukkaiden kanssa yksityisesti, mutta kieltäytyi osallistumasta väittelyyn koko yleisön edessä.

Ammattiliiton ja Paltan pitäisi kohdata valtakunnansovittelijan pöydässä seuraavan kerran keskiviikkona. PAU on jo uhannut, että postin lakko voi jatkua neljä viikkoa eri muodoissaan. Osapuolet ovat välttäneet toistensa julkista moukarointia lakon alkamisen jälkeen, ellei PAU:n ennalta ilmoitettua mielenosoitusta lasketa.